ভোটের আবহে কুলতলিতে তৃণমূল–বিজেপি সংঘর্ষ, গুরুতর আহত ২

কুলতলি- বিধানসভা ভোটের (Assemble Election) ঘোষণার আগেই রাজনৈতিক উত্তেজনায় কাঁপল কুলতলির (Kultali) চুপড়িঝাড়া গ্রাম পঞ্চায়েতের সিকিরহাট এলাকা। তৃণমূল কংগ্রেস (TMC) ও বিজেপির (BJP) মধ্যে সংঘর্ষে গুরুতর আহত হয়েছেন দু’জন। তাঁরা বর্তমানে হাসপাতালে চিকিৎসাধীন। ঘটনায় দু’পক্ষই থানায় লিখিত অভিযোগ দায়ের করেছে। অভিযোগের ভিত্তিতে তদন্ত শুরু করেছে পুলিশ।

আরও পড়ুন- বাজেট ঘোষণার আগেই অ্যাকাউন্টে লক্ষ্মীর ভাণ্ডারের বাড়তি টাকা, বারুইপুরে উদযাপন

বিজেপি জয়নগর সাংগঠনিক জেলার সভাপতি উৎপল নস্করের অভিযোগ, মৎস্যজীবীদের নিয়ে বিজেপির একটি সভা চলাকালীন আচমকা তৃণমূলের কর্মীরা হামলা চালায়। অন্যদিকে তৃণমূল কংগ্রেস নেতা পবন ভূঁইয়ার দাবি, তৃণমূলের দলীয় পতাকা ঢেকে এলাকায় বিজেপি পতাকা লাগানো হচ্ছিল, তার প্রতিবাদ করতেই স্থানীয় পঞ্চায়েত সদস্য কমলেশ গায়েনকে মারধর করা হয়। এরপরই দু’পক্ষের মধ্যে সংঘর্ষ বাঁধে।

ঘটনায় তৃণমূলের পঞ্চায়েত সদস্য কমলেশ গায়েন আহত হন। অপরদিকে গুরুতর আহত হন বিজেপি কর্মী সুজিত সরকার। তাঁকে কুলতলি থেকে কলকাতার একটি হাসপাতালে স্থানান্তরিত করা হয়েছে। এলাকায় উত্তেজনা থাকায় অতিরিক্ত পুলিশ মোতায়েন করা হয়েছে।